Pri agilnem pristopu, ki ga Špičaki zelo čislamo, pravilniki in vseobsežna dokumentacija niso prva prioriteta, zato se to poglavje nahaja tudi na koncu tega zapisa. Naša prioriteta je uporabniško prijazna in gladko delujoča programska oprema, vendar se vsi zavedamo, da brez definiranih okvirjev delovanja marsikateri sistem hitro zdrsne v neorganiziranost in neučinkovitost. Lepa prispodoba so agregatna stanja. Dokler imamo vsak svoje misli in ideje v glavi, to lahko primerjamo s plinastim agregatnim stanjem. Ko dosežemo skupni dogovor in ga zapišemo v dokument, npr. Pravilnik o delovnem času, je to tekoče agregatno stanje. Ko pa dogovorjena pravila podpremo z informacijsko rešitvijo in se dogovor sistematizirano začne uporabljati in upoštevati, pa dosežemo trdno agregatno stanje. Zato da bomo bolj uspešni na naši poti od zamisli do realizacije, je zapis v obliki »Pravilnika o delovnem času« pomemben dokument, ki eliminira marsikateri nesporazum, administratorju pa olajša prilagoditev sistema »na kožo« podjetju.